รัฐบาลไทย-ข่าวทำเนียบรัฐบาล-มท.1 ประชุมเตรียมความพร้อมเลือกตั้ง ส.ส. 14 พ.ค. 66 ร่วมกับผู้ว่าฯ และนายอำเภอทั่วประเทศ ย้ำ ข้าราชการทุกคน "ต้องวางตัวเป็นกลาง" พร้อมขอให้ชาวมหาดไทยทุกคนมุ่งมั่นทำหน้าที่
วันพฤหัสบดีที่ 27 เมษายน 2566
27/04/2566
มท.1 ประชุมเตรียมความพร้อมเลือกตั้ง ส.ส. 14 พ.ค. 66 ร่วมกับผู้ว่าฯ และนายอําเภอทั่วประเทศ ย้ํา ข้าราชการทุกคน "ต้องวางตัวเป็นกลาง" พร้อมขอให้ชาวมหาดไทยทุกคนมุ่งมั่นทําหน้าที่
มท.1 ประชุมเตรียมความพร้อมเลือกตั้ง ส.ส. 14 พ.ค. 66 ร่วมกับผู้ว่าฯ และนายอําเภอทั่วประเทศ ย้ํา ข้าราชการทุกคน "ต้องวางตัวเป็นกลาง" พร้อมขอให้ชาวมหาดไทยทุกคนมุ่งมั่นทําหน้าที่ "บําบัดทุกข์ บํารุงสุข" สร้างความผาสุกที่ยั่งยืนให้กับประชาชน
วันนี้ (27 เม.ย. 66) เวลา 09.00 น. ที่ห้องประชุมริชมอนด์ แกรนด์ บอลรูม โรงแรมแกรนด์ ริชมอนด์ อําเภอเมืองนนทบุรี จังหวัดนนทบุรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมสัมมนาเตรียมความพร้อมในการสนับสนุนการเลือกตั้งสมาชิกสภาผู้แทนราษฎรเป็นการเลือกตั้งทั่วไป พ.ศ. 2566 และติดตามการขับเคลื่อนงานตามภารกิจสําคัญของกระทรวงมหาดไทย โดยมี นายสุทธิพงษ์ จุลเจริญ ปลัดกระทรวงมหาดไทย นายขจิต ชัชวานิชย์ ปลัดกรุงเทพมหานคร นายแมนรัตน์ รัตนสุคนธ์ อธิบดีกรมการปกครอง นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายชยาวุธ จันทร อธิบดีกรมที่ดิน นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายขจร ศรีชวโนทัย อธิบดีกรมส่งเสริมการปกครองท้องถิ่น หัวหน้าหน่วยงานรัฐวิสาหกิจในสังกัดกระทรวงมหาดไทย ผู้ว่าราชการจังหวัด ปลัดจังหวัด นายอําเภอ ผู้อํานวยการเขต และเจ้าหน้าที่ที่เกี่ยวข้อง รวม 1,400 คน ร่วมประชุม
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า การประชุมสัมมนาเตรียมความพร้อมในการสนับสนุนการเลือกตั้งสมาชิกสภาผู้แทนราษฎรเป็นการเลือกตั้งทั่วไป พ.ศ. 2566 ในวันนี้ถือว่าเป็นวาระสําคัญยิ่งของประเทศชาติ ตามรัฐธรรมนูญ ดังนั้น โดยมีประเด็นที่สําคัญ 2 ส่วนที่จะต้องเน้นย้ํากับผู้ว่าราชการจังหวัด ปลัดจังหวัด และนายอําเภอทั่วประเทศ ในการปฏิบัติตามหน้าที่ความรับผิดชอบ คือ 1) การปฏิบัติตามอํานาจหน้าที่ของตนเอง และ 2) การปฏิบัติหน้าที่ผู้อํานวยการเขตเลือกตั้งในพื้นที่ จํานวน 400 เขตเลือกตั้ง
"สิ่งสําคัญที่จะต้องเน้นย้ํา ผู้ว่าราชการจังหวัด ปลัดจังหวัด และนายอําเภอ ประการแรก คือ ทุกท่านเป็นข้าราชการพลเรือน เป็นเจ้าหน้าที่ของรัฐ ต้องปฏิบัติตามอํานาจหน้าที่ของตนเอง และวางตัวเป็นกลางทางการเมือง ไม่ฝักฝ่ายใด ดูแลรักษาความสงบเรียบร้อยของบ้านเมือง และอีกประการหนึ่ง คือ การเป็นผู้อํานวยการการเลือกตั้งประจําเขตเลือกตั้ง ซึ่งเป็นบทบาทหน้าที่หนึ่งที่ต้องรับผิดชอบทั้ง 400 เขตเลือกตั้ง และต้องดูแลให้การเลือกตั้งเป็นไปด้วยความเรียบร้อย ทั้งในเขตและนอกเขตเลือกตั้ง ร่วมกับตํารวจ ทหาร ควบคู่ไปกับการประชาสัมพันธ์ให้ประชาชนผู้มีสิทธิ์เลือกตั้งทุกคนออกไปใช้สิทธิ์เลือกตั้งในทุกช่องทาง ทั้งกลไกในระดับพื้นที่ ลงไปเคาะประตูบ้าน สร้างความตระหนักรู้ให้กับคนในชุมชนออกมาใช้สิทธิเลือกตั้ง เพื่อให้การเลือกตั้งผู้แทนของประชาชนมาทําหน้าที่แทนประชาชน มาบริหารประเทศชาติของเรา นอกจากนี้ ต้องสร้างการรับรู้ในส่วนของบัตรประชาชนอิเล็กทรอนิกส์ผ่านแอปพลิเคชัน "ThaiD" ที่สามารถยืนยันตัวตนที่คูหาเลือกตั้งได้ โดยขอให้กรมการปกครองได้หารือร่วมกับทาง กกต. เพื่อให้เกิดความเข้าใจของกรรมการประจําหน่วยเลือกตั้งในการแสดงตนของผู้ใช้สิทธิเลือกตั้งด้วยแอปพลิเคชั่นดังกล่าว และขอเป็นกําลังใจให้เจ้าหน้าที่ทุกคนที่ทําหน้าที่ในการสนับสนุนการเลือกตั้ง ให้การเลือกตั้งครั้งนี้เป็นไปด้วยความเรียบร้อยสําเร็จลุล่วงไปได้ด้วยดี เพื่อให้ได้ผู้แทนของประชาชนที่มาจากประชาชนตามเจตนารมณ์ของรัฐธรรมนูญ" มท.1 กล่าว
นอกจากนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ยังได้กล่าวถึงการขับเคลื่อนงานตามภารกิจสําคัญของกระทรวงมหาดไทย โดยได้เน้นย้ําถึง การขยายผลการใช้งานแอปพลิเคชั่น ThaiD ให้หลากหลาย โดยต้องทําให้หน่วยงานทั้งภาครัฐ ภาคเอกชน ทุกที่ ทุกแห่งในประเทศไทยรับรองการใช้แอปพลิเคชั่น ThaiD ในการยืนยันตัวตนผ่านระบบดิจิทัลในหลากหลายงานบริหาร และต่อยอดไปสู่การเชื่อมโยงฐานข้อมูลระหว่างหน่วยงานกับระบบทะเบียนของกรมการปกครองในการให้บริการประชาชน เพื่อให้เกิดประโยชน์สูงสุดต่อประชาชน และได้ย้ําเตือนถึงภารกิจที่สําคัญที่จะทําให้สังคมไทยสงบสุข ประชาชนมีความผาสุก ด้วยการแก้ไขปัญหาสําคัญ 3 เรื่องให้สําเร็จ คือ 1) การแก้ไขปัญหายาเสพติด 2) การบริหารจัดการขยะ ด้วยการส่งเสริมการคัดแยกขยะตั้งแต่ต้นทาง และปฏิบัติตามแนวทาง 3 ช คือ ใช้น้อย ใช้ซ้ํา นํากลับมาใช้ใหม่ และ 3) การจัดการน้ําเสียตั้งแต่แหล่งกําเนิด (ครัวเรือน) และยังได้กล่าวถึงการพิจารณาอนุญาตตามกฎหมายของนายอําเภอและ อปท. อาทิ การออกใบอนุญาตครอบครองอาวุธปืนตามระเบียบกฎหมาย การอนุญาตก่อสร้างอาคารและสิ่งก่อสร้าง การขับเคลื่อนการดําเนินงานตามผังภูมิสังคม (Geo Social Mapping) การป้องกันและลดอุบัติเหตุทางถนน และภารกิจอื่น ๆ ในทุกด้านทุกมิติของกระทรวงมหาดไทย โดยขอเป็นกําลังใจให้ชางมหาดไทยทุกคนได้ปฏิบัติหน้าที่ "บําบัดทุกข์ บํารุงสุข" ให้กับพี่น้องประชาชนด้วยความมุ่งมั่นตั้งใจทําให้ประเทศไทยเป็นประเทศที่น่าอยู่ และประชาชนมีความสุขอย่างยั่งยืน
นายสุทธิพงษ์ จุลเจริญ ปลัดกระทรวงมหาดไทย กล่าวว่า ขอให้ผู้ว่าราชการจังหวัด ปลัดจังหวัด นายอําเภอ ได้ปฏิบัติตน และย้ําเตือนข้าราชการ บุคลากรในสังกัดให้พึงระลึกว่า ทุกคนเป็นข้าราชการ ต้องวางตัวเป็นกลางทางการเมือง ทํางานในหน้าที่ให้ดีที่สุด และให้การสนับสนุนการเลือกตั้งตามที่ กกต. ร้องขอ โดยเฉพาะอย่างยิ่ง "ด้านการประชาสัมพันธ์สร้างการรับรู้" ตั้งแต่ก่อนเลือกตั้ง ในวันเลือกตั้ง และหลังวันเลือกตั้ง ซึ่งในขณะนี้ผู้มีสิทธิเลือกตั้งสามารถตรวจสอบรายชื่อได้จากบัญชีรายชื่อผู้มีสิทธิเลือกตั้งก่อนไปใช้สิทธิในการเลือกตั้ง หากไม่พบชื่อหรือปรากฏชื่อบุคคลอื่นอยู่ในทะเบียนบ้าน หรือมีชื่อผู้ไม่มีสิทธิเลือกตั้งปรากฏอยู่ สามารถแจ้งเพิ่มชื่อ-ถอนชื่อ ผู้มีสิทธิเลือกตั้งได้ ภายในวันที่ 3 พ.ค.66 ประการที่ 2 ช่วยกันรณรงค์ในทุกช่องทางสื่อสาร ทําสื่อประชาสัมพันธ์ทุกรูปแบบ ทั้งสปอร์ตโฆษณา ภาพอินโฟกราฟิก และอื่น ๆ สร้างการรับรู้ให้ประชาชนออกมาใช้สิทธิเลือกตั้งให้มากที่สุด และประการที่ 3 เพิ่มความเข้มงวดในการดูแลความสงบเรียบร้อย ทั้งก่อนและหลังเลือกตั้ง โดยผู้ว่าราชการจังหวัดและนายอําเภอ สามารถจัดประชุมหัวหน้าส่วนราชการ กํานัน ผู้ใหญ่บ้าน โดยเชิญ กกต.จังหวัด ไปร่วมประชุมเพื่อซักซ้อมความเข้าใจในพื้นที่ เพื่อสร้างความเชื่อมั่นทําให้ประชาชนได้เห็นถึงความตั้งใจทําหน้าที่สนับสนุนจัดการเลือกตั้งด้วยความโปร่งใส
"ในส่วนของแอปพลิเคชั่น ThaiD ซึ่งกรมการปกครองได้รับอนุมัติงบประมาณพัฒนาระบบการยืนยันตัวตนทางดิจิทัล ซึ่งเป็นไปตามความต้องการของประชาชนและเป็นการอํานวยความสะดวกของพี่น้องประชาชนตามนโยบาย Thailand 4.0 พบว่าในขณะนี้มีผู้ดาวน์โหลดใช้บริการเพียง 1 ล้านคน จึงขอให้ช่วยกันรณรงค์ให้พี่น้องประชาชนได้ดาวน์โหลดแอปพลิเคชั่น "ThaiD" เพื่อสามารถใช้บัตรประชาชนดิจิทัลในการแสดงตนที่คูหาเลือกตั้ง และใช้ในการทําธุรกรรมต่าง ๆ ให้ครบ 100% ด้วยการวางแผนการสร้างการรับรู้ เช่น จัดชุดเคลื่อนที่เร็ว หรือขอความร่วมมือจากบริษัท ห้าง ร้าน ผู้ประกอบการ หรือจัดกิจกรรม Roadshow ตามสถานที่ต่าง ๆ เพื่อให้ประชาชนได้รับรู้รับทราบและเข้าใช้บริการดิจิทัลไอดีควบคู่กับให้ความรู้ความเข้าใจแก่บุคลากรในสังกัดในการให้บริการอํานวยความสะดวกประชาชน เพื่อให้เกิดประโยชน์สูงสุดกับพี่น้องประชาชน และก้าวสู่ไทยแลนด์ 4.0 อย่างแท้จริง" ปลัด มท. กล่าวเน้นย้ํา
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ขอให้ท่านผู้ว่าราชการจังหวัดและท่านนายอําเภอ ได้ยึดมั่นในการทําหน้าที่บําบัดทุกข์ บํารุงสุข เป็นข้าราชการที่ดีในพระบาทสมเด็จพระเจ้าอยู่หัว มุ่งมั่น ทําหน้าที่เป็นผู้นําการบูรณาการทีมจังหวัด ทีมอําเภอ ทําให้พี่น้องประชาชนทุกคนมีคุณภาพชีวิตที่ดีตามเป้าหมายการพัฒนาอย่างยั่งยืน (Sustainable Development Goals) ทั้ง 17 เป้าหมายขององค์การสหประชาชาติ (UN) ด้วยการมุ่งสร้าง Partnership เพื่อให้มีหุ้นส่วนภาคีเครือข่ายทั้ง 7,255 หมู่บ้าน ผลักดันขับเคลื่อนให้ความสําคัญกับทีมและลงพื้นที่ไปช่วยกันพัฒนาทําสิ่งที่ดี Change for Good ให้เกิดขึ้นกับประชาชน ตามหลักการทํางาน "รองเท้าสึกก่อนกางเกงขาด" พร้อมทั้งทําให้พี่น้องประชาชนได้น้อมนําหลักปรัชญาของเศรษฐกิจพอเพียง สามารถพึ่งพาตนเองได้ มีความมั่นคงด้านอาหารตามพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี บ้านเรือนมีความสะอาด ไม่เป็นแหล่งหมักหมมเชื้อโรค มีถังขยะเปียกลดโลกร้อน มีการคัดแยกขยะ ผู้คนในชุมชนมีความรักใคร่สามัคคี รักษาสืบทอดขนบธรรมเนียมประเพณีวัฒนธรรม มีความช่วยเหลือเกื้อกูล เอื้อเฟื้อเผื่อแผ่ มีชีวิตความเป็นอยู่ที่ดี อันจะนําไปสู่การเป็น Sustainable Village คือ หมู่บ้านยั่งยืน เพื่อเฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ทําให้ประชาชนมีความสุขอย่างยั่งยืนตลอดไป